इस सार्थक संदेश और संगीत के शानदार सफर पर निकल रहे भाईयों को फ़र्स्टपोस्ट की तरफ से शुभकामनाएं देते हुए एक बनारसी सवाल पूछने का मन कर गया, पंडित जी ये सवाल दोनों लोगों से है, इतने लंबे सफर में क्या-क्या खास लेकर जाएंगे? बनारसी पान का इंतजाम कैसे होगा? जवाब की शुरूआत दोनों भाईयों के ठहाके से होती है, फिर पंडित राजन मिश्र बताते हैं- 'छुपा-छुपा कर ले जाना पड़ेगा पान. पान यूं तो विदेशों में भी खाने को मिल जाता है लेकिन 'बनारसी पत्ता' कहां मिलेगा. उसके बिना मजा नहीं आता. इस बीच साजन जी के चेहरे पर मुस्कान बता रही है कि वो कुछ कहना चाहते हैं- 'याद है भैया जर्मनी में एक बार पालक के पत्ते पर कत्था लगाकर पान बनाना पड़ा था और चीन में तो एक बार ऐसा हुआ कि उनकी कोई डिश थी जो पान के पत्ते से बनती थी उससे बड़ा जुगाड़ लगाकर पान का पत्ता निकलवाया गया था.' इस दिलचस्प पान के किस्से और हमारी शुभकामनाओं के साथ दोनों भाई विदा लेते हैं.